Aanklagte teen Gordhan en kie laat vaarPravin Gordhan. Argieffoto Adv. Shaun Abrahams, hoof van die NVG, het gesê die vorige besluit om Gordhan en twee medebeskuldigdes aan te kla, is hersien. Volgens Abrahams het hy sedert sy aanstelling al verskeie besluite hersien. Abrahams het op 11 Oktober tydens ŉ mediakonferensie aangekondig dat Gordhan, Ivan Pillay, gewese adjunkkommissaris van die Suid-Afrikaanse Inkomstediens (SAID) en Oupa Magashula, kommissaris van die SAID, van bedrog aangekla sal word en op 2 November in die hof moet verskyn. Hy het tydens die mediakonferensie verduidelik hoekom daar aanvanklik besluit is om die drie aan te kla. Pillay en Magashula het hierna vertoë gerig en versoek dat die besluit hersien word. Gordhan het nie vertoë gerig nie. Die Helen Suzman-stigting en Freedom Under Law het intussen ook regstappe geneem om die besluit ter syde te laat stel. Volgens Abrahams het hy na Magashula en Pillay se vertoë en verdere ondersoek besluit om die saak te laat vaar. Hy het gesê hy is tevrede dat die drie nie die bedoeling gehad het om ‘n misdryf te pleeg nie. Die aanvanklike aankondiging dat Gordhan aangekla gaan word, het plaaslik en internasionaal skokgolwe veroorsaak. Lees alle vorige berigte oor Pravin Gordhan op Maroela Media.